นายกรัฐมนตรี หารือนายกรัฐมนตรีออสเตรเลีย เน้นย้ำความสำคัญของความตกลงหุ้นส่วนทางเศรษฐกิจระดับภูมิภาค
นายกรัฐมนตรี หารือนายกรัฐมนตรีออสเตรเลีย เน้นย้ำความสำคัญของความตกลงหุ้นส่วนทางเศรษฐกิจระดับภูมิภาคพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ใช้โอกาสการเข้าร่วมการเปิดอภิปรายทั่วไปการประชุมสมัชชาสหประชาชาติ สมัยสามัญครั้งที่ 74 พบปะหารือ นายสกอตต์ มอร์ริสัน นายกรัฐมนตรีเครือรัฐออสเตรเลีย โดยนายกรัฐมนตรี แสดงความชื่นชมการบริหารงานด้านเศรษฐกิจของรัฐบาลออสเตรเลียที่ทำให้เศรษฐกิจโดยรวมเติบโตขึ้นอย่างมาก พร้อมเน้นย้ำความสำคัญของความตกลงหุ้นส่วนทางเศรษฐกิจระดับภูมิภาค หรือ RCEP ต่อการเติบโตและเสถียรภาพทางเศรษฐกิจของภูมิภาค ซึ่งไทยในฐานะประธานอาเซียนจะร่วมมืออย่างใกล้ชิดกับออสเตรเลีย เพื่อบรรลุเป้าหมายร่วมในการเจรจา RCEP ให้มีผลอย่างเป็นรูปธรรมภายในปีนี้ และแสดงความสนใจเข้าร่วมในข้อตกลงความครอบคลุมและความก้าวหน้าเพื่อหุ้นส่วน ทางการค้าภาคพื้นเอเชียแปซิฟิก (CPTPP) ด้วยขณะที่ นายกรัฐมนตรีออสเตรเลีย พร้อมผลักดันความสัมพันธ์ระหว่างออสเตรเลียกับไทย รวมถึงออสเตรเลียกับอาเซียน โดยชื่นชมบทบาทที่เข้มแข็งของไทยในฐานะประธานอาเซียน ซึ่งออสเตรเลียหวังให้มีการจัดการประชุมสุดยอดอาเซียน-ออสเตรเลียเป็นประจำทุกปี และทั้งสองฝ่ายยังเห็นพ้องร่วมกันยกระดับความสัมพันธ์ทวิภาคีสู่ความเป็นหุ้นส่วนทางยุทธศาสตร์ อาทิ ความร่วมมือด้านการค้า การลงทุน อาหาร พลังงาน เทคโนโลยี การดูแลรักษาสิ่งแวดล้อม เป็นต้น ซึ่งจะประสานงานกับฝ่ายออสเตรเลียในรายละเอียดต่อไป